24.3.2022
MT
Il-Ġurnal Uffiċjali tal-Unjoni Ewropea
C 132/95 Il-Ħamis 7 ta’ Ottubru 2021
19.
Jinnota li r-rapport ta' Evalwazzjoni Strateġika ta' Nofs it-Terminu ta' Ottubru 2018 ikkonkluda li l-Fond Fiduċjarju Madad kien “kbir u kosteffettiv, u laħaq għadd kbir ta' benefiċjarji bi spiża relattivament baxxa” u li “ppermetta lill-UE topera b'mod flessibbli”; 20.
Jilqa' r-reazzjoni rapida u flessibbli tal-Fond Fiduċjarju b'appoġġ għall-pajjiżi u l-komunitajiet sħab matul it-tifqigħa tal-coronavirus, li turi impenn attiv fl-allinjament mill-ġdid u fl-iffukar mill-ġdid tal-attivitajiet, mhux biss fil-qasam tas-saħħa, iżda wkoll f'oqsma oħra, bħall-għajxien, il-protezzjoni, l-edukazzjoni jew il-koeżjoni soċjali fil-Libanu, fl-Iraq, fit-Turkija u fil-Ġordan; 21.
Jenfasizza l-importanza ta' appoġġ kontinwu għar-rifuġjati, għall-persuni spostati internament u għall-komunitajiet ospitanti vulnerabbli, inkluż fir-reġjun usa', affettwati mill-kunflitt kontinwu, permezz ta' taħlita ta' finanzjament fuq żmien itwal, prevedibbli, kompletament trasparenti u li jista' jiġi implimentat malajr taħt strumenti stabbiliti għall-qafas finanzjarju pluriennali (QFP) 2021-2027 u kontribuzzjonijiet potenzjali mill-Istati Membri bħala dħul assenjat estern, filwaqt li jitqiesu l-istrumenti finanzjarji kollha pprovduti fl-ambitu tar-Regolament Finanzjarju; 22.
Ifakkar fil-vulnerabbiltà tal-komunitajiet tar-rifuġjati Palestinjani fis-Sirja u fir-reġjun, u jappella għal appoġġ kontinwu u l-inklużjoni tagħhom fil-pjanijiet umanitarji u r-reazzjonijiet tal-UE rigward il-kriżi tas-Sirja;
L-Afrika 23.
Jinnota li l-Fond Fiduċjarju għall-Afrika nħoloq bħala fond fiduċjarju ta' emerġenza biex jgħin fl-indirizzar tal-kriżijiet fi tliet reġjuni fl-Afrika, bil-għan li jinkisbu l-għanijiet ta' stabbiltà u żvilupp fit-tul; iqis li l-EUTF għall-Afrika jirrappreżenta għodda rapida u flessibbli biex tgħin fl-indirizzar ta' sfidi komuni u globali, bħall-migrazzjoni u l-ispostament furzat, l-impatt tat-tibdil fil-klima u kriżijiet ekonomiċi; jenfasizza li s-sitwazzjoni bla preċedent ikkawżata fil-kuntest tal-pandemija tal-COVID-19 li għaddejja bħalissa kienet tirrikjedi l-flessibbiltà u r-rapidità kollha meħtieġa; jisħaq, madankollu, li l-flessibbiltà dejjem trid tiġi kkombinata ma' trasparenza u obbligu ta' rendikont sħaħ; jemmen li jista' jkun hemm lok għal titjib, b'azzjoni mmexxija aktar iffokata fit-tliet twieqi u appoġġ għall-kejl u r-rapportar tar-riżultati; 24.
Jieħu nota li 78 proġett ikkontribwew għal opportunitajiet ekonomiċi u ta' impjieg akbar, twettqu 97 proġett biex tissaħħaħ ir-reżiljenza, 75 proġett ġew iddedikati għall-ġestjoni tal-migrazzjoni, u 75 proġett ikkontribwew għat-titjib tal-governanza u l-prevenzjoni tal-kunflitti; jinnota bi tħassib li, minħabba ċirkostanzi speċifiċi, il-ġestjoni tal-migrazzjoni saret l-enfasi tar-rispons tal-UE f'xi proġetti; itenni, madankollu, li l-objettivi oriġinali tat-titjib tar-reżiljenza u l-indirizzar tal-kawżi ewlenin tal-migrazzjoni għandhom jinżammu; 25.
Jilqa' l-fatt li l-EUTF għall-Afrika, f'xi każijiet, ikkontribwixxa għall-approċċ nexus triplu bejn l-aspett umanitarju, l-iżvilupp u l-paċi, li ma kienx possibbli bl-istrumenti finanzjarji tal-UE fl-ambitu tal-QFP preċedenti; ifakkar li l-finanzjament tal-EUTF irid jiġi implimentat u evalwat abbażi ta' kriterji tal-ODA, u li l-ispejjeż kollha li ma jaqgħux taħt dan ir-rekwiżit għandhom jiġu ffinanzjati minn sorsi differenti li huma miġbura fil-Fond Fiduċjarju, u jikkundanna kwalunkwe użu tal-fondi ODA li jmur kontra l-objettivi ta' żvilupp; ifakkar li bħala prinċipju fundamentali, l-assistenza umanitarja trid tkun indipendenti; 26.
Jesprimi dispjaċir għall-fatt li 37 % tal-EUTF għall-Afrika huwa allokat għal miżuri maħsuba biex jirrestrinġu u jnaqqsu l-migrazzjoni, filwaqt li inqas minn 9 % huwa allokat għall-indirizzar tal-kawżi tal-migrazzjoni u l-ispostar furzat; jinnota li inqas minn 1,5 % tal-EUTF għall-Afrika ġie allokat għal kanali ta' migrazzjoni regolari; jirrikonoxxi li s-sigurtà hija essenzjali għall-istabbiltà tal-pajjiżi sħab Afrikani u li l-UE jeħtiġilha tappoġġja lill-pajjiżi sħab fl-indirizzar tal-kawżi fundamentali tal-flussi migratorji irregolari, il-kuntrabandu u t-traffikar tal-bnedmin; 27.
Jinnota r-rapporti dwar il-ksur kontinwu tad-drittijiet tal-bniedem li qed iseħħ fil-Libja fil-kuntest ta' azzjonijiet mill-gwardja tal-kosta Libjana; jisħaq li ħafna mill-persuni salvati jew interċettati mill-gwardja tal-kosta jittieħdu lura għal detenzjoni arbitrarja f'kundizzjonijiet orribbli fil-Libja; jissottolinja li r-ritorn tar-rifuġjati lejn pajjiżi fejn mhumiex sikuri jikser il-Konvenzjoni tal-1951 dwar l-Istatus tar-Rifuġjati; jinnota li fil-kuntest tal-Mekkaniżmu ta' Tranżitu ta' Emerġenza hemm tħassib dwar ir-rispett tad-drittijiet tal-bniedem fl-implimentazzjoni tal-proġetti; jinnota n-nuqqas ta' rispett tal-prinċipju ta' non-refoulement fil-Libja; ifakkar, madankollu, li kwalunkwe ftehim ta' sħubija għandu jiżgura l-protezzjoni sħiħa tal-ħajjiet umani, tad-dinjità u tad-drittijiet tal-bniedem; jistieden, f'dan ir-rigward, lill-Kummissjoni u lill-Istati Membri jirrieżaminaw u jwettqu valutazzjoni tar-riskju speċifika, f'konsultazzjoni mal-OSĊ, tal-attivitajiet ta' kooperazzjoni mal-awtoritajiet kompetenti fis-sorveljanza u l-ġestjoni marittimi u tal-fruntieri, iffinanzjati fl-ambitu tal-EUTF għall-Afrika, biex tiġi żgurata valutazzjoni oġġettiva tar-rispett għad-drittijiet tal-bniedem;